ผู้บัญชาการตำรวจนครบาล เผย มีความเป็นไปได้เหตุระเบิดหลายจุดในกรุงเทพฯ มีความเชื่อมโยงกัน ขณะที่ ล่าสุด พบวัตถุต้องสงสัยเพิ่มเติม บริเวณใต้สถานีรถไฟฟ้าบีทีเอสศาลาแดง
พลตำรวจโท สุทธิพงษ์ วงศ์ปิ่น ผู้บัญชาการตำรวจนครบาล เปิดเผยขณะเดินทางมาประชุมร่วมกับผู้บัญชาการตำรวจแห่งชาติ เพื่อติดตามสถานการณ์เหตุระเบิดหลายจุดในพื้นที่กรุงเทพมหานคร ที่กองบังคับการสืบสวนสอบสวนกองบัญชาการตำรวจนครบาล ว่า เบื้องต้นมีความเป็นไปได้ว่าเหตุระเบิดทั้งหมด มีความเชื่อมโยงกัน โดยขณะนี้รับแจ้งเหตุแล้วรวม 5 จุด แต่ยังไม่ชัดเจนว่า เหตุไฟไหม้ย่านประตูน้ำ 3 จุดเมื่อช่วงเช้ามืด เกี่ยวข้องกับเหตุการณ์ครั้งนี้ด้วยหรือไม่ พร้อมยืนยันว่า ตามรายงานพบผู้บาดเจ็บจากเหตุการณ์ ครั้งนี้มีไม่ต่ำกว่า 2 คน และมีทรัพย์เสียหาย         ด้าน พันตำรวจเอกกำธร อุ่ยเจริญ รองผู้บังคับการสายตรวจและปฏิบัติการพิเศษ กองบัญชาการตำรวจนครบาล เปิดเผยว่า เบื้องต้น สามารถยืนยันได้ว่า ระเบิดที่บริเวณสถานีรถไฟฟ้าช่องนนทรี และศูนย์ราชการ เป็นระเบิดแสวงเครื่องประกอบเอง หวังผลระยะ 10-15 เมตร โดยอยู่ระหว่างตรวจสอบว่า แต่ละจุดมีความเชื่อมโยงกันหรือไม่        ขณะที่ล่าสุด พบวัตถุต้องสงสัยบริเวณสถานีรถไฟฟ้าบีทีเอสศาลาแดง ซึ่งข้อมูลจากตำรวจนครบาลบางรัก ระบุว่า ได้รับแจ้งจากเจ้าหน้าที่บีทีเอส ว่าระหว่างเดินตรวจตรา ช่วงเวลาประมาณ 10.00 น. ยังไม่พบวัตถุต้องสงสัยใด ๆ แต่ช่วงเวลาประมาณ 11.00 น. ที่ผ่านมา พบวัตถุต้องสงสัย ลักษณะเป็นกล่องสี่เหลี่ยม ขนาดประมาณ 3x3 นิ้ว สีดำ วางอยู่ใต้บันไดเลื่อนทางขึ้นลงสถานีรถไฟฟ้าบีทีเอส ศาลาแดง จึงแจ้งเจ้าหน้าที่เข้าตรวจสอบ โดยอยู่ระหว่างประสานหน่วยเก็บกู้วัตถุระเบิด หรือ อีโอดี เข้าตรวจสอบ